**Näin Kuntaliitto ohjeisti ja varoitti kuntia ”huijariyrityksistä” aiemmilla verkkosivuillaan vuosina 2011 - 2016**

**Kuntaliiton ohjeistus vuodelta 2011:**

**Kuntien työntekijöitä erehdytetään tekemään pätemättömiä sopimuksia**

Koottu kuva

Kuntaliiton tietoon on tullut useita tapauksia, joissa kunnan työntekijä on erehdytetty puhelimitse tekemään pätemätön sopimus yrityksen kanssa. Kaupattavana on ollut milloin puhdistusliinoja, milloin näkyvyyttä internetin maksullisissa palveluissa. Kunnan tietojen näkyvyyttä koskien voidaan tarjota jatkopalvelujen ostamista, vaikka palveluja ei ole aiemminkaan hankittu.

Sivun sisältö

Usein tietyt yritykset lähestyvät puhelimitse kunnan yksittäistä työntekijää, jolla ei välttämättä ole edes oikeutta tehdä tilauksia kunnan puolesta. Työntekijän puheita tulkitaan yrityksen toimesta tarkoituksellisesti ja virheellisesti niin, että sopimuksen väitetään syntyneen heti ensimmäisen yhteydenoton aikana.

Kuntaliitto suosittelee, että kuntien työntekijöitä ohjeistetaan niin, että puhelimitse ei tehdä tilauksia. Puhelimessa voidaan pyytää yritystä toimittamaan kuntaan tilauksia hoitavalle henkilölle asianmukaisesti laadittu tarjous, josta ilmenee selkeästi tarjouksen sisältö eli tavara tai palvelu, sen laatu, määrä sekä hinnoitteluperuste ja kokonaishinta.

Kunnassa voidaan myös järjestää tilausten tekeminen keskitetysti niin, että vain tietyllä henkilöllä on oikeus tehdä tilauksia. Nykytekniikka mahdollistaa myös sen, että puhelinkeskustelu nauhoitetaan. Keskustelun nauhoittaminen todetaan puhelimessa yrityksen edustajalle.

Erehdyttämisellä aikaansaatu sopimus ei sido kuntaa. Kuntaliitto kehottaa kuntia reklamoimaan kirjallisesti tai muutoin todistettavasti asiasta mahdollisimman nopeasti, mieluiten jo ennen laskun saapumista. Tällaisen erehdyttämisen perusteella kuntaan toimitettua laskua ei tarvitse maksaa, vaikka yritys uhkaisi perintätoimilla.

Mahdollisesti toimitetut tavarat on palautettava yritykselle. Mikäli edellä mainitun kaltaisia yhteydenottoja tulee kuntaan, niin kunnan on syytä tiedottaa kunnan sisällä asiasta mahdollisimman pian tarpeellisessa laajuudessa ja tarpeellisista toimenpiteistä kunnan edun ja oikeuden valvomiseksi.

Usein kannattaa olla yhteydessä myös poliisiin, sillä samasta yrityksestä on saatettu tehdä poliisille useampiakin ilmoituksia.

**Kuntaliiton ohjeistus vuodelta 2013:**

# ****Ns. ”huijariyritykset”**** Varoitus tavaramerkin rekisteröinnistä

Koottu kuva

Kuntaliiton tietoon on taas tullut tapaus, joissa jäseniemme työntekijöitä on yritetty erehdyttää. Yritys on pyrkinyt kyseenalaisin keinoin saamaan sopimuksen aikaiseksi jäsentemme kanssa. Tapa poikkeaa aiemmista: tämä yritys lähestyy tavaramerkkien muistutuskirjeellä ilmoittaen vanhenemassa olevista rekisteröinneistä.

Sivun sisältö

## ​Toiminta PRH:lle tuttua

Patentti- ja rekisterihallituksen verkkosivuilla on varoitus kyseisestä yrityksestä. PRH:n mukaan yritys käyttää kirjelmissään nimiä ”Suomen Tavaramerkkirekisteri Oy” ja ”Suomen tavaramerkkirekisteröinti Oy”. PRH:n ilmoituksen mukaan yrityksellä ei ole mitään tekemistä PRH:n pitämän tavaramerkkirekisterin kanssa.

# Yritys velottaa tuhansia euroja tavaramerkkirekisteröinnistä

Yrityksen ”muistutukseen” on liitetty sopimusehdot, jotka allekirjoittamalla ”muistutus” hyväksytään. Ehdoissa mm. valtuutetaan ko. yritys uusimaan vanhentumassa olevat tavaramerkit. Veloitettavat summat voivat olla tuhansia euroa ja näin täysin epäsuhdassa tehtävään työmäärään nähden. Yrityksen lähettämä lasku muodostuu tavaramerkin rekisteröinnistä.

# Nopea reklamointi tarpeen

Kun kyse näyttää olevan erehdyttämistarkoituksessa tehdyistä tarjouksista, yrityksen mahdolliset väitteet sopimuksen syntymisestä tulee kiistää, eikä niitä tällaisina tule noudattaa. Kehotamme jäseniämme reklamoimaan kirjallisesti yritystä jo ennen laskun saapumisesta, tai heti sen saavuttua, ja toteamaan, ettei laskua tulla maksamaan. Lisäksi yritystä tulee kirjallisesti kieltää ryhtymästä tavaramerkin rekisteröintiä koskeviin toimenpiteisiin.

# Tavaramerkkien uusiminen halvinta PRH:n kautta

Mikäli tavaramerkki on vanhenemassa, suosittelee Kuntaliitto hakemaan viipymättä tavaramerkkien uusimisen suoraan PRH:lta. Tämä tulee jäsenillemme huomattavasti edullisemmaksi.

# ”Huijariyritysten” erehdyttämiskeinot tarkoituksellisia

Muistutamme samalla aiemmasta varoituksestamme "huijariyrityksistä”.

Kuntaliitto kiinnittää jäseniemme erityistä huomiota heille tuleviin laskuihin, muistutuksiin, sopimuksiin yms. On tärkeä ymmärtää, mistä on kysymys ja mihin mahdollisesti ollaan sitoutumassa. Esimerkiksi tässä tapauksessa tavaramerkin uusiminen itse tulee huomattavasti edullisemmaksi. ”Muistutusta” ei saa allekirjoittaa, ja allekirjoituksella valtuuttaa yritystä hakemaan tavaramerkin uusimista.

**Kuntaliiton ohjeistus vuodelta 2013:**

# ****”Huijariyritykset” jatkavat toimintaansa**** Kuntien tilauksia ei tule tehdä tai vahvistaa puhelimessa

Koottu kuva

Kuntaliiton tietoon tulee edelleen tapauksia, joissa kunnan työntekijä on puhelimitse yritetty erehdyttää tekemään sopimus yrityksen kanssa. Tietyt muutkin yritykset kuin eräät hakemistoyritykset lähestyvät tarkoituksella puhelimitse kunnan työntekijää, jolla ei ole edes oikeutta tehdä tai vahvistaa tilauksia kunnan puolesta.

Sivun sisältö

Yritysten täytynee tietää, ettei heidän tavoittamallaan henkilöllä ole toimivaltaa eikä kelpoisuutta tehdä kunnan puolesta tilauksia. Näin ollen sitovaa sopimustakaan ei synny. Tästä huolimatta yritykset virheellisesti väittävät sopimuksen syntyneen. Lisäksi yritykset toisinaan väittävät sopimuksen syntyneen eri sisältöisenä kuin mistä on kunnan taholta hyvässä uskossa sovittu puhelinkeskustelun aikana.

# Huijariyritysten erehdyttämiskeinot tarkoituksellisia

”Huijariyritykset”, joista osa toimii suomenkielisistä puhelinmyyjistä huolimatta Ruotsissa, yrittävät laskea sen varaan, että puhelimessa väitetysti tehtyjä tilauksia tai sovittuja ehtoja ei voida myöhemmin kiistää, vaikka tilausta ei ylipäänsä olisi tehty tai ehdoista sovittu. Toimintatavoista on myös huomattava, että usein yritysten edustajat soittavat tuntemattomasta numerosta. Näin pyritään ilmeisesti vaikeuttamaan asioiden selvittämistä jälkikäteen.

Eräänä toimintatapana on ollut, että yrityksestä kerrotaan puhelimessa kunnan työntekijälle, että kunnan aikaisemmin tekemästä tilauksesta on toimittamatta vielä tietty määrä tuotteita. ”Huijariyritykset” ovat erehdyttäneet mm. kuntien teknistä henkilökuntaa ja varastomiehiä tekemään lisätilauksia jäänsulatustuotteista. Samalla tiedustellaan kyseisten tuotteiden toimittamista kuntaan. Todellisuudessa kunta on voinut aikaisemmin tilatakin esimerkiksi vain tietyn pienen kertaluontoisen koe-erän, joka on jo kuntaan toimitettu. Jos kuitenkin aikaisemmin tilaus on tehty suullisesti, tilauksen sisällön epäselvyys avaa ”huijariyrityksille” mahdollisuuden toimittaa kuntaan tuotteita enemmän kuin on sovittu. Tuotteita ja toimintatapoja on yrityksillä muitakin.

# Puhelimessa tehdyt tilaukset ovat kunnan hankintoja

Tietyt hankinnat tulee kunnassa kilpailuttaa. Käytännössä esimerkiksi toimistotarvikkeiden hankintojen osalta kunnilla voi olla kilpailutetut sopimukset jo ennestään voimassa. Jos kunnat ostavat suoraan joltakin yritykseltä, kunnat voivat syyllistyä ”ohiostoon”. Vaikka hankintalain nojalla ei olisi yksittäisessä tilanteessa kilpailutusvelvollisuutta, kunnassa on yleensä pienhankintaohjeet, jotka velvoittavat kilpailuttamaan myös hyvin pienetkin hankinnat. Vastuukysymysten aktualisoitumisen lisäksi tällaiset suoraostot tulevat usein kalliimmaksi kuin kilpailutettujen sopimuskumppanien kautta.

# Tilauksia ei tule tehdä tai vahvistaa puhelimessa

Kuntaliitto suosittelee, että kaikkia kuntien palveluksessa olevia henkilöitä, tilauksista vastaavia tai vastaamattomia, ohjeistetaan mahdollisimman laajalti. Puhelimitse ei tehdä eikä vahvisteta tilauksia varmistumatta ensin kunnassa sopimusasioiden oikeasta tilasta, vaikka puhelinmarkkinointia harjoittavan yrityksen edustaja esimerkiksi väittäisi kunnalla jo olevan sopimus ko. tilauksesta. Tällöin myöskään vielä puhelinkeskustelun perusteella ei kuntaan tule toimittaa mitään tilausvahvistusta eikä väitettyjä tilauksia laskuineen.

Yrityksen edustajan ilmoittaessa puhelimessa tilausvahvistuksen lähettämisestä kuntaan tämä tulee epäselvässä tapauksessa heti jyrkästi kieltää. Tilausvahvistuksen lähettäminen kuntaan avaa ”huijariyrityksille” mahdollisuuden väittää sopimuksen syntyneen puhelinkeskustelun aikana, vaikka näin ei olisi tapahtunut. Jos kuntaan toimitetaan aiheeton tilausvahvistus, sopimusta ei luonnollisesti synny. Sopimusta ei synny siinäkään tapauksessa, että yritykset yksipuolisesti toimittavat kuntaan tuotteita (laskuineen) ilman tilausvahvistusta tai jopa ilman yhteydenottoa kuntaan.

# ”Huijariyritys” voi piiloutua tuntemattoman puhelinnumeron taakse

Jos puhelinmarkkinointia harjoittavasta yrityksestä soitetaan kuntaan tuntemattomasta numerosta, puhelu on syytä lopettaa välittömästi ilman enempiä keskusteluja mahdollisesta tilauksesta. Yrityksiä voidaan tarvittaessa ohjeistaa niin, että he voivat olla kirjallisesti yhteydessä siihen kunnan työntekijään, joka kunnan sopimustilanteesta on tietoinen tai joka tilauksista vastaa. ”Huijariyrityksestä” oletettavasti tulevaan puheluun ei välttämättä kannata lainkaan vastata.

Yrityksiä tulee puhelimessa tarvittaessa ohjeistaa niin, että heidän tulee toimittaa kuntaan kirjallinen tarjous, jonka pohjalta vasta päätetään mahdollisesta tilauksesta. Kirjallisesta tarjouksesta on syytä ilmetä selkeästi

* tarjouksen sisältö eli tavara tai palvelu,
* tavaran tai palvelun laatu,
* määrä sekä
* hinnoitteluperusteet ja kokonaishinta.

Vasta tarjoukseen annettu hyväksyvä vastaus, ja sen ilmoittaminen yritykselle, aikaansaa sopimuksen. Ennen sopimuksen tekemistä tulee kuitenkin kunnassa varmistua olemassa olevista sopimusta sekä hankintalainsäädännön tai pienhankintaohjeiden mahdollisesta soveltumisesta.

# Reklamoinnista ja näyttötaakasta

Yrityksen on näytettävä toteen, että pätevä sopimus on syntynyt, minkä sisältöinen sopimus on syntynyt ja vastaako lasku sopimusta, jos yritys haluaa väittämäänsä sopimukseen vedota. Jos kuntaan tulee aiheeton tilausvahvistus, tilaamattomia tuotteita tai perusteeton lasku, Kuntaliitto kehottaa varmuuden vuoksi reklamoimaan kirjallisesti tai muutoin todisteellisesti mahdollisimman nopeasti. Reklamaatiovelvollisuutta ei sinänsä ole, jos puhelimessa ei ole mitään tilattu eikä sopimusta ole syntynyt. Näissä tapauksissa reklamaation laiminlyönti ei aikaansaa sopimusta.

Aiheetonta laskua ei kunnissa tarvitse eikä tule maksaa, vaikka yritys uhkaisi perintätoimilla ja vaikka perintätoimistosta oltaisiin kuntaan yhteydessä. Perintätoimistolle voidaan toimittaa kunnan reklamaatiokirje ja ilmoittaa, että yrityksellä ei ole oikeutta vaatimaansa saamiseen eikä vaadittua perusteetonta maksua makseta.

Yrityksillä on mahdollisiin oikeudenkäynteihin liittyen suuri häviämisen ja oikeudenkäyntikulujen maksamisen riski, joten yritykset eivät kovin herkästi lähde tuomioistuimiin. Tarvittaessa kunta voi vedota mm. seuraavaan hovioikeuden oikeustapaukseen **Turun HO 28.6.2011, nro 1482, dnro S 10/1841**:

Yritys A oli väitetysti lähettänyt yritys B:lle tilausvahvistuksen puhelinyhteydenottoon perustuen. Yritys B:lle oli lähetetty myös lasku, koska yritys A katsoi asiassa syntyneen sopimuksen puhelinkeskustelujen perusteella. Asiassa jäi epäselväksi, mitä osapuolten puhelinkeskusteluissa oli tarkkaan ottaen puhuttu.

HO katsoi, että sopimukseen vetoavan osapuolen velvollisuutena on näyttää sopimuksen syntyneen. Sopimusta ei katsottu syntyneen sillä perusteella, että yritys A oli julkaissut yrityksen B ilmoituksen puhelinluettelossa tai että yritys A oli lähettänyt yritys B:lle laskun. HO myös katsoi, että vaikka yritys A olisi lähettänyt yritys B:lle tilausvahvistuksen, yritys B:llä ei tapauksen olosuhteissa ollut velvollisuutta ylipäänsä reklamoida tilausvahvistuksesta. Sopimusta ei ollut syntynyt eikä yritys B ollut velvollinen maksamaan yritys A:n vaatimia maksuja.

# Tilaamattomien tuotteiden palautuksesta on huolehdittava

Kuntaan aiheettomasti toimitetut tuotteet on lähtökohtaisesti palautettava yritykselle. Jos kunnan palauttamaa toimitusta ei ole postista noudettu, kunta voi ilmoittaa yritykselle kirjallisesti, esimerkiksi sähköpostitse tai muuten todistettavasti, että kunta säilyttää tietyssä paikassa perusteettomasti toimitettuja tuotteita tietyn ajan, minkä ajan kuluessa yritys voi hakea tuotteensa pois. Yrityksen mahdollisesta ilmoituksesta, ettei tuotteiden palautusoikeutta ole, ei kannata välittää, jos tuotteita ei kuitenkaan ole tilattu. Perusteettomasti toimitetut tuotteet on oikeus palauttaa.

Aiheetonta laskua ei tule maksaa, vaikka yrityksen edustajia ei saataisi kiinni tai yritys ei postista palautettavia tuotteita noutaisi. Lisäksi kunta voi ennalta ilmoittaa jo reklamaatiossaan tai muuten, että tuotteiden varastoinnista kunnan tiloissa peritään vuokraa tietty määrä tai tietyn yksikköhinnan mukaisesti siihen asti, kunnes yrityksestä haetaan tavara pois.

# Ilmoitus poliisille voi olla aiheellinen

Samasta yrityksestä on voitu tehdä useampia ilmoituksia poliisille. Kuntaan soittanut yrityksen edustaja voi syyllistyä esimerkiksi rikoslain 36 luvussa määriteltyyn petokseen tai lievään petokseen. Yritysten edustajat pyrkivät tarkoituksellisesti erehdyttämistoimillaan saamaan kunnan edustajan tekemään tai vahvistamaan tilaus ja tätä kautta hankkimaan yritykselle tai itselleen oikeudetonta taloudellista hyötyä. Jo petoksen yritys on rangaistavaa. Petosrikollisuuden muotoja ovat myös mm. ”huijauslaskutus”.

**Tämä verkkosivu käsittelee niitä yrityksiä, jotka tietoisesti toimivat erehdyttääkseen kuntia. Suurin osa pk-yrityksistä ei luonnollisestikaan toimi näin. Jutussa oleva neuvonta on kuntien pyynnöstä tehtyä toimintatapaneuvontaa eikä sopimusoikeudellista ohjausta.**

**Kuntaliiton ohjeistus vuodelta 2015:**

**"Huijarifirmat" aktiivisina  
Kuntien erehdyttäminen sopimuksenteossa**

Koottu kuva

Kuntaliiton lakiyksikköön tulleiden yhteydenottojen perusteella kuntien työntekijöillä eri puolilla Suomea on taas ollut ongelmia kiertävien kaupustelijoiden kanssa.

Sivun sisältö

Kunnilla elinkeinonharjoittajina ei ole kuluttajiin rinnastettavaa oikeutta peruuttaa jo tehtyä oikeustointa. Sen sijaan selkeästi erehdyttämällä aikaansaatu sopimus ei sido kuntaa. Sopimus voi olla pätemätön myös siksi, että kunnan työntekijällä ei ole ollut oikeutta tehdä sopimuksia kunnan puolesta.

Kaupustelijoilla on tapana käydä useissa saman kunnan tai lähikunnan paikoissa, joten muiden varoittaminen voi olla paikallaan.

Kunnilta tulleen palautteen mukaan tyypillisiin loma-aikoihin kesällä, syksyllä ja vuodentaitteessa, kun osa vakituisesta henkilöstöstä on pois, ”huijariyritykset” aktivoituvat. Hyvä hälytyssignaali on myös yhteyttä ottaneen yrityksen kiire saada tilaus.

Muistutamme, että kuntien tilauksia ei tule tehdä tai vahvistaa puhelimessa.​​​​​

\*\*\*

*Suosittelemme tilaamaan Kuntaliiton maksuttomia sähköisiä uutiskirjeitä. Niissä liiton asiantuntijat opastavat ja informoivat ajankohtaisista asioista. Huijariyrityksistä on varoitettu lakiyksikön uutiskirjeessä vuosien mittaan.*

**Kuntaliiton ohjeistus vuodelta kesäkuussa 2016:**

**Kesä, kärpäset ja "huijariyritykset" tulevat**

Koottu kuva

Kuntaliiton lakiyksikkö muistuttaa, että aiempina vuosina kesänlomien ja -sijaisten aikaan kuntien työntekijöitä on pyritty erehdyttämään tekemään sopimuksia.

Suosittelemme tutustumaan yksikön asiantuntijoiden aiempiin kirjoituksiin ja varautumaan kunnissa jo ennalta yritysten mahdollisiin yhteydenottoihin.

# Kertaa yksikön aiemmat ohjeistukset

[Kuntien erehdyttäminen sopimuksenteossa](http://kl-spfarm1/fi/tietopankit/uutisia/2015/Sivut/2015-10-15-kuntien-erehdyttaminen.aspx) (2015)

[Kuntien tilauksia ei tule tehdä tai vahvistaa puhelimessa](http://kl-spfarm1/fi/tietopankit/uutisia/2013/Sivut/huijariyritykset.aspx) (2013)

[Varoitus tavaramerkin rekisteröinnistä](http://kl-spfarm1/fi/tietopankit/uutisia/2013/Sivut/2013-10-16-varoitus-tavaramerkin-rekisteroinnista.aspx) (2013)

[Kuntien työntekijöitä erehdytetään tekemään pätemättömiä sopimuksia ​](http://kl-spfarm1/fi/tietopankit/uutisia/2011/Sivut/kuntia-erehdytetaan-tekemaan-patemattomia-sopimuksia.aspx)(2011)

Turvallista kesää!